b'\n_START_ARTICLE_\nKondominij (nekretnine)\n_START_PARAGRAPH_\nLatinizam kondominij (latinski: condominium - suvlasni\xc5\xa1tvo) u arhitekturi i trgovini nekretninama ozna\xc4\x8dava stambenu zgradu u kojoj su stanovi osobno vlasni\xc5\xa1tvo pojedinaca koji njime mogu raspolagati neovisno o drugim stanarima, dok se o zajedni\xc4\x8dkim prostorijama i vlasni\xc5\xa1tvu brinu preko predstavnika svoga ulaza. Dok je svaki stanar vlasnik svoga stana, istovremeno je i suvlasnik pridru\xc5\xbeene zemlje, komunikacija, oku\xc4\x87nice ili travnjaka zajedno sa drugim stanarima i korisnicima stanova. Ovaj izraz najvi\xc5\xa1e se koristi u Sjedinjenim Ameri\xc4\x8dkim Dr\xc5\xbeavama i Kanadi, te u razli\xc4\x8ditim oblicima i varijacijama u Australiji, Ju\xc5\xbenoj Africi, Novom Zelandu i gotovo svim dr\xc5\xbeavama koje su u pro\xc5\xa1losti bile dio Britanskog kolonijalnog Carstva._NEWLINE_Kondominiji se uglavnom koriste za stanovanje, otkup, zakup ili najam stanova. Ukoliko se koriste u turisti\xc4\x8dke svrhe, \xc4\x8desto se nazivaju apartmanima, iako se razlikuju u na\xc4\x8dinu pru\xc5\xbeanja usluge. Mnogi neboderi kori\xc5\xa1teni u poslovne svrhe tako\xc4\x91er imaju ulogu kondominija, jer tvrtke mogu zakupiti svoje prostore i koristiti ih neovisno o drugim uredima ili vlasniku nebodera. U turizmu i hoteli, hosteli i moteli tako\xc4\x91er imaju uloge kondominija._NEWLINE_U Francuskoj, Quebecu i dr\xc5\xbeavama francuskog govornog podru\xc4\x8dja (frankofonskim zemljama) koriste se izrazi sli\xc4\x8dnoga zna\xc4\x8denja, poput copropri\xc3\xa9t\xc3\xa9 divise koji ozna\xc4\x8dava zajedni\xc4\x8dku imovinu, zajedni\xc4\x8dko vlasni\xc5\xa1tvo. U talijanskom jeziku rije\xc4\x8d je preuzeta iz latinskog i potpuno je istoga zna\xc4\x8denja, dok se u zemljama \xc5\xa1panjolskoga govornoga podru\xc4\x8dja (hispanidad) koristi metafori\xc4\x8dni izraz propiedad horizontal; iako doslovno preveden zna\xc4\x8di vodoravna, horizontalna imovina, vlasni\xc5\xa1tvo, zapravo ozna\xc4\x8dava jednakost svih vlasnika koji posjeduju tu imovinu._NEWLINE_Najstariji pravni zapis na kojem se spominje ovaj izraz u zna\xc4\x8denju vlasni\xc5\xa1tva prona\xc4\x91en je na podru\xc4\x8dju negda\xc5\xa1nje Babilonije, a datira iz 19. stolje\xc4\x87a prije Krista.'